b'\n_START_ARTICLE_\nSaga o Karantaniji, Kralj Samo\n_START_SECTION_\nVsebina\n_START_PARAGRAPH_\nV ospredju zgodbe je sprva \xc5\xbeupanov sin Vitomir, ki iz radovednega in \xc5\xbeivahnega otroka odraste v mo\xc4\x8dnega mo\xc5\xbea ter postane Samova desna roka. Samo v Vitomirjev vsakdan vstopi samo ob\xc4\x8dasno, ko gre mimo s svojo trgovsko karavano, de\xc4\x8dku in njegovi mami je zelo naklonjen. Ko Vitomir odraste, se pridru\xc5\xbei Samovi vojski, skupaj zmagujeta nad sovra\xc5\xbeniki (Langobardi, Obri, Franki, Bavarci \xe2\x80\xa6), nato Samo postane kralj in uspe\xc5\xa1no vlada celih 35 let._NEWLINE_Ljudje so \xc5\xbeiveli povezani z naravo, verjeli so v mite, prerokbe, verovali v ve\xc4\x8d bogov, vendar niso od njih ni\xc4\x8desar zahtevali in jih tudi niso podkupovali z \xc5\xbegalnimi ter podobnimi daritvami, temve\xc4\x8d so menili, da so bogovi vedno z njimi, s svojimi dobrimi deli so sku\xc5\xa1ali pridobiti le njihovo naklonjenost. Ve\xc4\x8dina prebivalcev vseh treh vasi (Svaten, Ledin in Krnic) se je ukvarjala s poljedelstvom in \xc5\xbeivinorejo. \xc5\xbdupan je bil Vseljub, nad njim pa je bil knez Valuk. 12 gospodarjev se je zbiralo pod lipo in odlo\xc4\x8dalo o pomembnih zadevah v njihovi \xc5\xbeupi, vsaka tri leta so \xc5\xberebali, katere njive bo obdelovala katera dru\xc5\xbeina, kljub temu, da so bile njive osebna last. Zavedali so se, da lahko le zdru\xc5\xbeeni skupaj obstanejo in ohranijo svobodo. Tudi svoji veri so bili zvesti do groba. Ko je v vas pri\xc5\xa1el menih in jim sku\xc5\xa1al razlo\xc5\xbeiti kr\xc5\xa1\xc4\x8danski nauk, se ljudje niso zmenili zanj._NEWLINE_V romanu so opisane voja\xc5\xa1ke taktike, s katerimi so prelisi\xc4\x8dili nasprotnike, npr. bitka z Langobardi, kjer so jih zvabili na ozko planinsko pot in tako vsakega posebej spravili s sveta, Obre so presenetili s tem, da jih je najprej napadla konjenica in ne pe\xc5\xa1ci, kot je bila navada, z Bavarci pa so se spopadli tako, da so jih zvabili v krog in v Dravo, s tem so postali odli\xc4\x8dna tar\xc4\x8da lokostrelcev. Z uspe\xc5\xa1nimi voja\xc5\xa1kimi podvigi si je Samo priboril splo\xc5\xa1no zaupanje in na poroki z dvanajsto \xc5\xbeeno so mu oznanili, da ga bodo okronali za kralja, to je bilo nekak\xc5\xa1no poro\xc4\x8dno darilo. Na kronanju mu je Vitomir podaril sveti me\xc4\x8d, ki je bil v\xc4\x8dasih v lasti Karantancev in ga je sam na\xc5\xa1el visoko v Krvavih stenah, kakor mu je bilo prerokovano. O Samu in njegovih \xc5\xa1tevilnih \xc5\xbeenah so kro\xc5\xbeile razne zgodbe, poganstvo je namre\xc4\x8d omogo\xc4\x8dalo mnogo\xc5\xbeenstvo. Njegove \xc5\xbeene so bile slo\xc5\xbene vse do Samove pozne starosti, ko so za\xc4\x8dele razmi\xc5\xa1ljati, kdo ga bo nasledil na prestolu.'